Projekts

**Informatīvais ziņojums**

**Par vienotā kontaktpunkta un vienotā tiešsaistes informācijas punkta uzdevumu veikšanu atbilstoši Eiropas Parlamenta un Padomes 2018. gada 14. novembra regulas Nr. 2018/1807 *par satvaru nepersondatu brīvai apritei Eiropas Savienībā* prasībām**

Mūsdienu ekonomika arvien vairāk ir atkarīga no datiem, kas var radīt būtisku pievienoto vērtību esošajiem pakalpojumiem un veicina pilnīgi jaunus un inovatīvus uzņēmējdarbības modeļus. Lai pilnībā izmantotu datu ekonomikas priekšrocības, Eiropas Komisija (turpmāk – EK) ir izstrādājusi tiesisko regulējumu, kura uzdevums ir nodrošināt nepersondatu[[1]](#footnote-1) brīvu plūsmu Eiropas Savienībā (turpmāk – ES).

Eiropas Parlamenta un Padomes 2018. gada 14. novembra regula Nr. 2018/1807 *par satvaru nepersondatu brīvai apritei Eiropas Savienībā* (turpmāk – Nepersondatu regula), kas mazina šķēršļus brīvai nepersondatu apritei ES, no 2019.gada 28.jūnija ir tieši piemērojama visās ES dalībvalstīs.

Nepersondatu regula izstrādāta ar mērķi veicināt datu ekonomiku un jaunu tehnoloģiju, piemēram, autonomo pārrobežu sistēmu un mākslīgā intelekta tehnoloģiju attīstību, kā arī un novērst šķēršļus datu, kas nav personas dati, brīvai apritei dalībvalstīs un starp informācijas tehnoloģiju (turpmāk – IT) sistēmām. Lai nodrošinātu iepriekš minēto Nepersondatu regula paredz:

1) nepersondatu brīvu apriti pāri ES robežām: realizējot principu, ka katrai organizācijai jābūt iespējai glabāt un apstrādāt datus jebkur ES;

2) nepersondatu pieejamības regulatīvu kontroli: valsts iestādes saglabā piekļuvi datiem arī tad, ja tie atrodas citā ES dalībvalstī vai kad tie tiek glabāti vai apstrādāti mākonī;

3) vieglāku mākoņdatošanas pakalpojumu sniedzēju maiņu profesionāliem lietotājiem: pakalpojumu sniedzējiem jāizstrādā rīcības kodeksus attiecībā uz nosacījumiem, kādos lietotāji var pārvietot datus starp mākoņdatošanas pakalpojumu sniedzējiem un atgriezt datus savā IT vidē;

4) pilnīgu atbilstību un sinerģiju ar kiberdrošības paketi[[2]](#footnote-2) un nosacījumu, ka visas drošības prasības, kas jau attiecas uz uzņēmumiem, kuri uzglabā un apstrādā datus, tiks ievērotas arī tad, kad uzņēmumi glabā vai apstrādā datus aiz ES robežām vai mākonī;

5) nepersondatu pieejamību kompetentajām iestādēm[[3]](#footnote-3).

Eiropas Parlamenta un Padomes 2016.gada 27.aprīļa regula Nr.2016/679 *par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula)* (turpmāk - VDAR) jau nosaka personas datu brīvu apriti ES, līdzās tās primārajam mērķim personas datu aizsardzībai. Tādejādi kopā ar VDAR Nepersondatu regula nodrošina visaptverošu un saskaņotu pieeju visu datu brīvai apritei ES. Lai lietotājiem (jo īpaši maziem un vidējiem uzņēmumiem) sniegtu lielāku skaidrību par datu apstrādi pāri robežām, EK ir publicējusi vadlīnijas[[4]](#footnote-4).

**Esošā situācija**

Ar Nepersondatu regulu tiek aizliegtas nepersondatu teritoriālās ierobežošanas prasības, ko dalībvalstis ir noteikušas attiecībā uz datu ģeogrāfisko atrašanās vietu nepersondatu apstrādei (tajā skaitā glabāšanai), ja vien šādi ierobežojumi nav pamatoti ar sabiedriskās drošības apsvērumiem, ievērojot proporcionalitātes principu[[5]](#footnote-5).

Datu teritoriāla ierobežošana var izpausties:

1. tiešā veidā, tostarp, pienākumā glabāt datus īpašā ģeogrāfiskā vietā (piemēram, serverim jāatrodas noteiktā dalībvalstī) vai pienākumā ievērot ES dalībvalsts īpašās tehniskās prasības (piemēram, datiem jābūt specifiskā formātā);
2. netiešā veidā, kas mēdz kavēt nepersondatu apstrādi citās ES dalībvalstīs; piemēram, tās var būt prasības izmantot tehnoloģiskās iekārtas, kas ir sertificētas vai apstiprinātas noteiktā ES dalībvalstī, vai citas prasības, kuru dēļ ir grūtāk datus apstrādāt ārpus noteiktā ES ģeogrāfiskā apgabala vai teritorijas.

Atbilstoši Nepersondatu regulā noteiktajam līdz 2021. gada 30. maijam ES dalībvalstīm jānodrošina, ka tiek atcelta ikviena spēkā esoša ar vispārēja rakstura normatīvu vai administratīvu aktu noteikta datu teritoriālas ierobežošanas prasība. Ja ES dalībvalsts uzskata, ka kāds spēkā esošs pasākums, kas ietver datu teritoriālas ierobežošanas prasību, var palikt spēkā, tā līdz 2021. gada 30. maijam par minēto pasākumu paziņo EK, pievienojot pamatojumu tā paturēšanai spēkā (Nepersondatu regulas 4. panta 3.punkts). Papildus tam, ES dalībvalstis nekavējoties paziņo EK par ikvienu tiesību akta projektu, ar kuru ievieš jaunu datu teritoriālas ierobežošanas prasību vai groza kādu spēkā esošu datu teritoriālas ierobežošanas prasību (Nepersondatu regulas 4. panta 2.punkts).

Ievērojot Nepersondatu regulas 7.pantā noteikto un, pamatojoties uz Ministru kabineta 2012.gada 10.aprīļa noteikumu Nr.255 „Eiropas Savienības tiesību aktu pārņemšanas un ieviešanas kontroles un koordinācijas noteikumi” 3. un 4.punktu, Vides aizsardzības un reģionālās attīstības ministrija (turpmāk – VARAM) ir noteikta par atbildīgo iestādi Nepersondatu regulas ieviešanā Latvijā un atbilstoši tam koordinē Nepersondatu regulā dalībvalstīm noteikto pienākumu izpildi.

Lai apzinātu esošo situāciju attiecībā uz datu lokalizāciju, Vides aizsardzības un reģionālās attīstības ministrija (turpmāk – VARAM) ir veikusi ministriju un to padotības iestāžu, Valsts kancelejas, Korupcijas novēršanas un apkarošanas biroja, Sabiedrības integrācijas fonda, Pārresoru koordinācijas centra, Satversmes aizsardzības biroja, Latvijas pašvaldību savienības un Sabiedrisko pakalpojumu regulēšanas komisijas aptauju, aicinot izvērtēt attiecīgā resora kompetencē esošos normatīvos aktus un informēt VARAM, kā digitālās transformācijas politikas vadošo iestādi, par normatīvajiem aktiem:

1) kuri satur nepersondatu regulējumu;

2) kuri satur nepersondatu teritoriālas ierobežošanas prasības un tās ir saglabājamas, ievērojot regulā paredzētos pamatojumus;

3) kuros nepieciešami grozījumi saistībā ar regulas prasībām, kā arī par minēto grozījumu virzības termiņiem.

VARAM ir saņēmusi informāciju no attiecīgajām kompetentajām iestādēm par šādiem identificētajiem normatīvajiem aktiem atttiecībā uz nepersondatu teritoriālās ierobežošanas prasībām Latvijā:

1. Finanšu ministrija sniegusi informāciju, ka likuma “Par grāmatvedību” 6.pantā ir noteikts, ka Latvijas uzņēmumiem grāmatvedības reģistri un attaisnojuma dokumenti ir jāglabā Latvijas teritorijā.

Likums “Par grāmatvedību” zaudēs spēku, stājoties spēkā jaunajam Grāmatvedības likumam, kura projekts ir iesniegts izskatīšanai Saeimā (2021.gada 4.februārī pieņemts Saeimā 1.lasījumā)[[6]](#footnote-6). Minētajā likumprojektā atšķirībā no šobrīd spēkā esošā likuma “Par grāmatvedību” ir iestrādātas prasības attiecībā uz glabāšanas vietu elektroniskas formas grāmatvedības dokumentiem (tai skaitā arī grāmatvedības reģistriem un attaisnojuma dokumentiem), kas atbilst Nepersondatu regulā noteiktajām prasībām. Kas attiecas uz papīra formas grāmatvedības dokumentiem, tie tāpat kā līdz šim, būs glabājami Latvijas teritorijā.

Sākotnēji bija plānots, ka likumprojekts “Grāmatvedības likums” stāsies spēkā 2021.gadā. Tā kā Covid-19 pandēmijas dēļ likumprojekta virzība ir aizkavējusies, šobrīd tiek paredzēts, ka jaunais Grāmatvedības likums stāsies spēkā 2022.gadā, t.i., pēc 2021.gada 30.maija.

1. Kultūras ministrija ir paziņojusi, ka tās kompetencē ir šādi normatīvie akti, kas satur nepersondatu regulējumu un kuros ir identificētas nepersondatu teritoriālas ierobežošanas prasības:
2. Arhīvu likums;
3. Ministru kabineta 2012.gada 6.novembra noteikumi Nr.749 „Kārtība, kādā nodod dokumentus pastāvīgā valsts glabāšanā Latvijas Nacionālajā arhīvā”;
4. Ministru kabineta 2012.gada 6.novembra noteikumi Nr.750 „Nacionālā dokumentārā mantojuma reģistra noteikumi”;
5. Ministru kabineta 2012.gada 6.novembra noteikumi Nr.748 „Dokumentu un arhīvu pārvaldības noteikumi”;
6. Ministru kabineta 2011.gada 24.maija noteikumi Nr.397 „Kārtība, kādā no Latvijas Republikas uz laiku drīkst izvest nacionālajā dokumentārajā mantojumā iekļautu dokumentu, kā arī izgatavo šā dokumenta nodrošinājuma kopijas un nosaka to skaitu”.

Minētie normatīvie akti satur nepersondatu teritoriālas ierobežošanas prasības un tās ir saglabājamas, ievērojot Nepersondatu regulā paredzētos pamatojumus. Minētais regulējums ir attiecināms uz publiskajiem institūciju radītajiem dokumentu oriģināliem (tai skaitā elektroniskajiem datiem – gan personu datiem, gan nepersondatiem). Šādos publiskajos dokumentos, lai nodrošinātu datu autentiskumu, nav atdalāmi un atsevišķi apstrādājami personu dati un nepersondati, jo tie ir nedalāmi saistīti. Līdz ar to atbilstoši Nepersondatu regulas 2.panta 2.punktam attiecībā uz šiem datiem regulas prasības nav piemērojamas. Prasības Arhīvu likumā un uz tā pamata izdotajos Ministru kabineta noteikumos par dokumentu (tai skaitā elektronisko datu) glabāšanu Latvijas Nacionālajā arhīvā, institūcijas arhīvā vai akreditētā privātā arhīvā līdz noteiktā glabāšanas termiņa beigām vai nodošanai Latvijas Nacionālajā arhīvā ir pamatotas ar sabiedriskās drošības apsvērumiem, proti, valsts pienākumu saglabāt nacionālo dokumentāro mantojumu nākamajām paaudzēm, nodrošināt valsts un privātpersonu tiesību aizsardzību, tiesību, pienākumu pierādīšanu, tiesiski pienākumu izpildi u.c.

**Turpmākā rīcība**

VARAM, kā atbildīgajai iestādei par Nepersondatu regulas ieviešanu Latvijā:

1. līdz 2021.gada 30. maijam jāpaziņo EK par Latvijā identificētām nepersondatu teritoriālas ierobežošanas prasībām;
2. saņemot jaunu informāciju no atbildīgajām institūcijām par to kompetencē esošiem normatīvajiem aktiem, jāziņo EK par ikvienu normatīvā akta izmaiņu, kas skar datu teritoriālas ierobežošanas prasības;

jāsniedz nepieciešamā informācija EK ziņojuma sagatavošanai un iesniegšanai (ne vēlāk kā 2022. gada 29. novembrī) Eiropas Parlamentam, Eiropas Padomei un Eiropas Ekonomikas un sociālo lietu komitejai, kurā izvērtēta Neprsondatu regulas īstenošanu, jo īpaši attiecībā uz:

|  |  |
| --- | --- |
| a) | Nepersondatu regulas piemērošanu, datu kopām, kuras sastāv gan no persondatiem, gan no nepersondatiem – ņemot vērā norises tirgū un tehnoloģisko attīstību, kas varētu paplašināt datu deanonimizācijas iespējas; |

|  |  |
| --- | --- |
| b) | to, kā ES dalībvalstis īsteno Nepersondatu regulas 4. panta 1. punktu un jo īpaši sabiedriskās drošības izņēmumu; |

|  |  |
| --- | --- |
| c) | rīcības kodeksa izstrādi un efektīvu īstenošanu un pakalpojumu sniedzēju veiktu efektīvu informācijas sniegšanu. |

Nepersondatu regulas 7.panta regulējums paredz, ka ES dalībvalstis izraugās vienotu kontaktpunktu, kas attiecībā uz šīs regulas piemērošanu uztur sakarus ar citu dalībvalstu vienotajiem kontaktpunktiem un EK, kā arī veic citus Nepersondatu regulā noteiktos vienotā kontaktpunkta uzdevumus.

Lai dalībvalstīs fiziskām un juridiskām personām, piemēram, pakalpojumu sniedzējiem un datu apstrādes pakalpojumu lietotājiem, nodrošinātu vispārējos normatīvajos un administratīvajos aktos paredzēto datu teritoriālas ierobežošanas prasību pārredzamību, Nepersondatu regula paredz, ka ES dalībvalstīm informācija par šādām prasībām ir jāpublicē valsts vienotā tiešsaistes informācijas punktā un minētā informācija regulāri jāatjaunina. Alternatīvi ES dalībvalstīm atjaunināta informācija par šādām prasībām jāsniedz centrālajam informācijas punktam, kas izveidots saskaņā ar citu ES tiesību aktu.

Pienācīgi informējot par teritoriālas ierobežošanas prasībām fiziskas un juridiskas personas visā ES, dalībvalstīm ir jāpaziņo EK šādu valsts vienotu informācijas punktu adreses. Tiek paredzēts, ka EK šī informācija kopā ar regulāri atjauninātu visu dalībvalstīs spēkā esošo datu teritoriālas ierobežošanas prasību konsolidētu sarakstu, tostarp īsi apkopotu informāciju par minētajām prasībām, jāpublicē savā tīmekļvietnē.

Ņemot vērā iepriekš minētos Nepersondatu regulā dalībvalstīm noteiktos uzdevumus, pamatojoties uz Nepersondatu regulas 4.panta ceturto, piekto daļu un 7.pantu, atbilstoši VARAM kompetencei informācijas un komunikācijas tehnoloģiju jomas politikas veidošanā un ieviešanā, VARAM:

1. Jāizveido Nepersondatu regulas vienotais kontaktpunkts un jānodrošina tā uzdevumu veikšana, tostarp vienoto kontaktpunktu un jebkādas turpmākās ar to saistītās izmaiņas jāpaziņo EK.

2. Jāizveido Nepersondatu regulas vienotais tiešsaistes informācijas punkts un jānodrošina tā uzdevumu izpildi, tostarp jāsniedz informācija ES kopējam informācijas punktam.

3. Jāizstrādā un jāiesniedz apstiprināšanai Ministru kabinetā tiesību aktu projektus, kas nepieciešami VARAM, kā Nepersondatu regulas vienotā kontaktpunkta un vienotā tiešsaistes informācijas punkta atbildīgās iestādes, uzdevumu[[7]](#footnote-7) nostiprināšanai normatīvajos aktos.

Vides aizsardzības un reģionālās attīstības ministrs A. T. Plešs

Igaune 66016780

[ingrida.igaune@varam.gov.lv](mailto:ingrida.igaune@varam.gov.lv)

1. “dati” ir dati, kas nav persondati, kā definēts Regulas (ES) 2016/679 4. panta 1) punktā; elektroniskie dati, kas nav persondati (Nepersondatu regulas 2.panta 1.punkts, 3.panta 1.apakšpunkts): <https://eur-lex.europa.eu/legal-content/LV/TXT/?uri=CELEX:32018R1807> [↑](#footnote-ref-1)
2. 2020. gada 16. decembrī EK iepazīstināja ar jauno ES kiberdrošības stratēģiju: <https://ec.europa.eu/digital-single-market/en/cybersecurity-strategy>. Šī stratēģija ir viens no galvenajiem Eiropas digitālās nākotnes veidošanas, ES atveseļošanas plāna un ES Drošības savienības stratēģijas elementiem. Tajā pašā laikā, lai nodrošinātu kritisko vienību un tīklu kibernoturību un fizisko noturību, EK nāca klajā ar priekšlikumu direktīvai par pasākumiem nolūkā panākt vienādi augsta līmeņa kiberdrošību visā ES (pārskatītā TID direktīva) un jaunu direktīvu par kritisko vienību noturību. [↑](#footnote-ref-2)
3. “kompetentā iestāde” ir dalībvalsts iestāde vai jebkura cita struktūra, kurai ar valsts tiesību aktiem ir atļauts pildīt publisku funkciju vai īstenot valsts varu un kura ir pilnvarota iegūt piekļuvi fiziskas vai juridiskas personas apstrādātiem datiem savu oficiālo pienākumu pildīšanas nolūkā, kā noteikts Savienības vai valsts tiesību aktos (Nepersondatu regulas 3.panta 6.apakšpunkts); [↑](#footnote-ref-3)
4. Vadlīnijas par Regulu par satvaru nepersondatu brīvai plūsmai Eiropas Savienībā: <https://ec.europa.eu/transparency/regdoc/rep/1/2019/LV/COM-2019-250-F1-LV-MAIN-PART-1.PDF> [↑](#footnote-ref-4)
5. Līguma par ES 5.panta 4.punkts: Saskaņā ar proporcionalitātes principu ES rīcības saturs un veids ir samērīgs ar Līgumu mērķu sasniegšanai nepieciešamo: <https://eurlex.europa.eu/LexUriServ/LexUriServ.do?uri=OJ:C:2008:115:0013:0045:LV:PDF> [↑](#footnote-ref-5)
6. Saeimas likumprojektu reģistrs: [https://titania.saeima.lv/LIVS13/SaeimaLIVS13.nsf/webAll?SearchView&Query=([Title]=\*Gr%C4%81matved%C4%ABbas+likums\*)&SearchMax=0&SearchOrder=4](https://titania.saeima.lv/LIVS13/SaeimaLIVS13.nsf/webAll?SearchView&Query=(%5bTitle%5d=*Gr%C4%81matved%C4%ABbas+likums*)&SearchMax=0&SearchOrder=4) [↑](#footnote-ref-6)
7. Vienotā kontaktpunkta un vienotā tiešsaistes informācijas punkta uzdevumi definēti Nepersondatu regulas 7.pantā, 5.panta 4.punktā, 4.panta 4.punktā, preambulas 26., 23. un 32.daļā. [↑](#footnote-ref-7)